Diplomati v Ljubljani zavijajo z očmi tudi pri vprašanju, kako bodo preostali ministri vodili 26 kolegov iz EU skozi težavne teme, kakršna je reforma subvencij v kmetijstvu. Tako je britanski tednik The Economist ocenil pripravljenost naše vlade na predsedovanje EU. In kaj o tej oceni menijo nekateri imenovani, politiki in poznavalci priprav na predsedovanje?

Ministra Dimitrija Rupla kritika ugledne revije ni vidneje prizadela. "Avtorja, ki je napisal članek, ne poznam. Pri meni se ni oglasil," je odgovoril na vprašanje Dnevnika, kako komentira navedbo The Economista. Časnik avtorjev člankov sicer ne podpisuje; kredibilnost besedilom zagotavlja celotno uredništvo. "Ne verjamem, da gre za resno analizo," je povedal Rupel. "Za svoje delo smo dobili veliko pohval. Napovedovanje, kako bo s predsedovanjem leta 2008, se mi zdi malce nenavadno."

Ocene tujih diplomatov

Edward Lucas, novinar Economista, ki je avtor članka, je včeraj za Dnevnik komentiral Ruplov odziv: "Slovenijo redno obiskujem že dvajset let in verjemite mi, da sem dobro obveščen." Lucas navaja kot svoje vire tuje diplomate, ki so v stikih z Ruplom. "Povedali so mi, da je nekoliko grob in da njegovo ravnanje z ljudmi ni najboljše. Seveda pa svojih virov nikoli ne razkrijem." Lucas je še povedal, da je z ministrom Ruplom v dobrih odnosih. "Spoznal sem ga leta 1986, ko je bil še profesor."

Predsednik vlade Janez Janša pisanja The Economista ni želel komentirati. Na naše vprašanje, ali vendarle razmišlja o zamenjavi katerega od ministrov, na katere opozarja časnik, pa smo v njegovem kabinetu dobili odgovor, da bo premier, če se bo odločil za zamenjave, o tem pravočasno obvestil javnost.

Bolje prej kot kasneje

Na to, ali so ocene v The Economistu o posameznih ministrih pravilne, nam včeraj ni odgovoril niti evropski poslanec Borut Pahor (SD). Je pa povedal, da je vlada z izvolitvijo v parlamentu prevzela tudi vso odgovornost za predsedovanje EU. Opozicija bo - tako kot v drugih državah - z vlado pri tem nekoliko bolj kooperativna, vendar to ne zmanjšuje odgovornosti, ki jo ima na plečih vlada. "Pri izbiri ministrov je bilo od vsega začetka treba upoštevati tudi ta izziv," je poudaril Pahor, ki bi sam sicer na marsikaterem položaju raje videl katerega drugega ministra, kar pa je normalno, kot je dodal, saj sedanji ministri niso njegov izbor. Pravi, da pravočasno opozarja, da ima predsednik vlade še leto dni časa, da premisli, ali bi v luči predsedovanja vendarle koga zamenjal. "Morda na organizacijskem področju stvari tečejo tako, kot morajo, se pa z izzivom predsedovanja premalo ukvarjamo," je še razmišljal prvak SD.

Evropski poslanec Lojze Peterle (NSi) se trenutno mudi v Džakarti in članka v The Economistu še ni prebral. Ko smo mu prebrali del, v katerem novinar ocenjuje vladne kadrovske potenciale, je bila njegova ocena: "Zanimivo." Vendar pa zadeve zaradi odsotnosti v zadnjem času premalo pozna, da bi jih lahko komentiral. Toda po njegovem prepričanju je bolje, da premier, če meni, da bi bilo treba na kadrovskem področju kaj narediti, to stori prej kot kasneje.

Ruplov predhodnik na ministrskem položaju Ivo Vajgl pa ugotavlja, da "The Economist ni edini, ki opaža nekatere specifičnosti v značaju slovenskega zunanjega ministra". Dodal je, da mora "predsedujoča država EU zelo dobro poznati evropsko politiko in interese ter jih mora biti sposobna zastopati in interpretirati tudi v odnosu do tretjih držav. In tega se bo moral držati tudi Dimitrij Rupel." Sicer pa svetovalec v uradu predsednika države ocenjuje, da je pisanje The Economista glede slovenskega predsedovanja utemeljeno. Vprašanje pa je, ali ima vlada še dovolj časa, da nekaj najbolj šibkih točk pri vodenju predsedovanja odstrani.